b'\n_START_ARTICLE_\nTretja urska dinastija\n_START_SECTION_\nZgodovina\n_START_PARAGRAPH_\nTretja dinastija je pri\xc5\xa1la na oblast po padcu Akadske dinastije. Obdobje med zadnjim mo\xc4\x8dnim akadskim kraljem \xc5\xa0ar-Kali-\xc5\xa0arijem in prvim urskim kraljem Ur-Nammujem je slabo dokumentirano, zato ga ve\xc4\x8dina asirologov imenuje\xc2\xa0\xc2\xbbtemno obdobje\xc2\xab. Sledilo je obdobje spopadov med najmo\xc4\x8dnej\xc5\xa1imi mestnimi dr\xc5\xbeavami. Na seznamu kraljev \xc5\xa0ar-Kali-\xc5\xa0ariju sledita \xc5\xa1e dva kralja iz akadske in \xc5\xa1est kraljev iz uru\xc5\xa1ke dinastije, vendar za nobenega ni naveden datum vladanja. Njihove zgodovinskosti ne potrjuje noben do sedaj odkrit artefakt, razen enega, ki se nana\xc5\xa1a na \xc5\xa0ar-Kali-\xc5\xa0arijevega neposrednjega naslednika Duduja Akadskega. Izgleda, da so si oblast prisvojili gutejski vsiljivci z Zagrosa. Njihovi kralji so v Mezopotamiji vladali po nekaterih podatkih 124 let, po drugih pa samo 25. Nepismeni nomadski osvajalci niso ugodno vplivali na kmetijstvo, niso vodili evidenc in so bili kmalu pregnani. Sledilo je obdobje hude lakote in izjemno visokih cen \xc5\xbeita, ki je ohromilo celo regijo. Zadnjega kralja Tirigana je pregnal uru\xc5\xa1ki vladar Utu-hengal in za\xc4\x8delo se je obdobje tako imenovane sumerske renesanse._NEWLINE_Utu-hengala je nasledil Ur-Nammu, sprva general, ustanovitelj Tretje urske dinastije. Natan\xc4\x8den potek njegovega vzpona na oblast ni jasen. Seznam sumerskih kraljev pravi, da je Utu-hengal vladal sedem let (v drugih prepisih 426 ali 26 let), \xc4\x8deprav se je po njem dokazano imenovalo samo tisto leto, v katerem je pri\xc5\xa1el na oblast. Vse ka\xc5\xbee, da je bila njegova vladavina kraj\xc5\xa1a od navedene._NEWLINE_Mogo\xc4\x8de je, da je bil Ur-Nammu prvotno guverner. To podrobnost omenjata steli z njegovim \xc5\xbeivljenjepisom, odkriti v Uru. Nekateri znanstveniki teoretizirajo, da je Ur-Nammu vodil upor proti Utu-hengalu, ga odstavil in nato na silo prevzel oblast._NEWLINE_Druga hipoteza trdi, da je bil Ur-Nammu Utu-hengalov bli\xc5\xbenji sorodnik, ki je na njegovo pro\xc5\xa1njo v njegovem imenu vladal v Uru. Po \xc5\xa1tirih letih vladanja je Ur-Nammu v bitki zdrobil laga\xc5\xa1ko vojsko, ubil njihovega kralja in zaslovel kot velik vojskovodja. Izgleda, da je po bitki pridobil naslov kralja Sumerije in Agade._NEWLINE_\xc4\x8cetudi podrobnosti o zamenjavi oblasti niso jasne, nekateri zgodovinarji nasprotujejo ideji o Ur-Nammujevem nasilnem prevzemu oblasti, saj sta Ur in Uruk ostali prijateljski mesti in bili dozdevno neprekinjeno tesno povezani. Mezopotamski kralji so se nagibali tudi k javnemu omalova\xc5\xbeevanju vseh vladarjev, katere so bili sposobni premagati, \xc4\x8desar v Ur-Nammujevem boju proti Utu-hengalu ni mo\xc4\x8d dokazati._NEWLINE_Ursko oblast v Novosumerskem cesarstvu so utrdili s slavnim Ur-Nammujevim zakonikom, verjetno prvem po zakoniku Urukagina Laga\xc5\xa1kega, objavljenim nekaj stoletij pred tem._NEWLINE_Med \xc5\xa0ulgijevim vladanjem je pri\xc5\xa1lo v kraljestvu do pomembnih sprememb. Kralj je centraliziral oblast, standardiziral upravne postopke in arhiviranje dokumentacije, dav\xc4\x8dni sistem in dr\xc5\xbeavni koledar. Ustanovil je stalno vojsko s sede\xc5\xbeev v Uru. \xc5\xa0ulgija so \xc5\xbee med njegovim vladanjem pob\xc3\xb3\xc5\xbeili, \xc4\x8deprav je bila tak\xc5\xa1na \xc4\x8dast obi\xc4\x8dajno rezervirana samo za mrtve kralje._NEWLINE_S padcem Tretje urske dinastije po invaziji Elamitov leta 2004/1940 pr. n. \xc5\xa1t. je Babilonija pri\xc5\xa1la pod amoritski vpliv.\n_START_SECTION_\nUr-Nammujev zakonik\n_START_PARAGRAPH_\nEden od najpomembnej\xc5\xa1ih dose\xc5\xbekov Tretje urske dinastije je bila uvedba enega od najstarej\xc5\xa1ih znanih zakonikov. Zakonik je precej podoben slavnemu Hamurabijevemu zakoniku, zlasti predgovor in zgradba. V Nipurju, Siparju in Uru je obstajalo ve\xc4\x8d kopij zakonika, napisanega v stari babilon\xc5\xa1\xc4\x8dini. Avtorstvo predgovora se pripisuje Ur-Nammuju, \xc4\x8deprav je \xc5\xa1e vedno sporno. Nekateri znanstveniki ga pripisujejo njegovemu sinu \xc5\xa0ulgiju._NEWLINE_Predgovor, pisan v prvi osebi, postavlja kralja za svetilnik pravice v dr\xc5\xbeavi in mu daje vlogo, kakr\xc5\xa1ne prej\xc5\xa1nji kralji obi\xc4\x8dajno niso imeli. Kralj trdi, da \xc5\xbeeli pravi\xc4\x8dnost za vse, tudi za tradicionalno zapostavljene skupine prebivalcev, kakr\xc5\xa1ni so bili vdovci in sirote._NEWLINE_V ve\xc4\x8dini pravnih sporov so razsojali lokalni vladni uradniki (\xc5\xbeupani). Prito\xc5\xbebe na njihove odlo\xc4\x8ditve so obravnavali in jih morda ovrgli guvernerji provinc. Obravnave sporov, katerih so se lahko udele\xc5\xbeile tudi pri\xc4\x8de, so bile v\xc4\x8dasih javne in so potekale na primer ne mestnih trgih ali prostorih pred sveti\xc5\xa1\xc4\x8di. Vrhovni sodnik je bil seveda kralj. V tej vlogi se pojavlja v mnogih knji\xc5\xbenih delih, pesnitvah in molitvah.\n_START_SECTION_\nKultura\n_START_PARAGRAPH_\nV kulturni sferi, sodstvu, javni upravi in gospodarstvu je prevladovala sumer\xc5\xa1\xc4\x8dina, povsod drugod pa akad\xc5\xa1\xc4\x8dina. Skoraj vsa mesta, ki so nastala v tem obdobju, so imela akadska imena. Kultura se je kazala tudi v ve\xc4\x8d razli\xc4\x8dnih oblikah umetnosti.\n_START_SECTION_\nProizvodnja in trgovina\n_START_PARAGRAPH_\nUrski kralji so nadzirali \xc5\xa1tevilne za dr\xc5\xbeavo pomembne projekte, vklju\xc4\x8dno z namakalnimi sistemi in centraliziranim kmetijstvom. Ve\xc4\x8dina prebivalstva je bila zaposlena v kmetijstvu, zlasti pri vzdr\xc5\xbeevanju namakalnih sistemov, setvi in spravilu pridelkov._NEWLINE_Poleg kmetijstva je bila pomembna predvsem tekstilna industrija, ki je bila pod dr\xc5\xbeavnim nadzorom. V proizvodnji volnenih tkanin in obla\xc4\x8dil je bilo zaposlenih mnogo mo\xc5\xa1kih, \xc5\xbeensk in tudi otrok. Podrobni upravni dokumenti iz tega obdobja ka\xc5\xbeejo na presenetljivo veliko centralizacijo. Nekateri znanstveniki celo trdijo, da take ravni ni doseglo nobeno drugo obdobje v mezopotamski zgodovini.\n_START_SECTION_\nPoliti\xc4\x8dna organizacija\n_START_PARAGRAPH_\nDr\xc5\xbeava je bila razdeljena na province, ki so jih upravljali guvernerji \xe2\x80\x93 ensiji. V nekaterih bolj nemirnih regijah je bila oblast in uprava prepu\xc5\xa1\xc4\x8dena voja\xc5\xa1kim poveljnikom._NEWLINE_Vsaka provinca je imela sredi\xc5\xa1\xc4\x8de, kjer so se zbirali davki (bala), ki so v celoti pripadali dr\xc5\xbeavi. Pla\xc4\x8devali so se lahko v razli\xc4\x8dnih oblikah: s pridelki, \xc5\xbeivino ali zemlji\xc5\xa1\xc4\x8di. Vlada je nato iz tega sredi\xc5\xa1\xc4\x8da delila dobrine, vklju\xc4\x8dno z obroki hrane pomo\xc4\x8di potrebnim, in financirala sveti\xc5\xa1\xc4\x8da.\n_START_SECTION_\nDru\xc5\xbebena ureditev\n_START_PARAGRAPH_\nDru\xc5\xbebena ureditev je podro\xc4\x8dje, za katero imajo znanstveniki veliko razli\xc4\x8dnih mnenj. Dolgo \xc4\x8dasa se je domnevalo, da je bil navaden delavec tako reko\xc4\x8d su\xc5\xbeenj, nove analize in dokumenti pa razkrivajo morebitno druga\xc4\x8dno sliko. Delavce se lahko razdeli v ve\xc4\x8d skupin. Zdi se, da so nekatere skupine resni\xc4\x8dno delale pod prisilo. Drugi so delali za ohranitev premo\xc5\xbeenja ali zato, da bi od dr\xc5\xbeave dobili hrano. Tretji so bili svobodni mo\xc5\xbeje in \xc5\xbeene, ki so bili dru\xc5\xbebeno mobilni in so tudi s celimi dru\xc5\xbeinami po dr\xc5\xbeavi iskali delo. Slednji so lahko imeli zasebno lastnino in napredovali na vi\xc5\xa1je polo\xc5\xbeaje. Tak\xc5\xa1na slika je precej druga\xc4\x8dna od prej\xc5\xa1njega prepri\xc4\x8danja, da se prebivalci niso mogli premakniti iz dru\xc5\xbebene skupine, v kateri so bili rojeni._NEWLINE_Klju\xc4\x8dna skupina dr\xc5\xbeavnih delavcev so bili su\xc5\xbenji. Ena od znanstvenih ocen trdi, da 2/5 su\xc5\xbenjev ni bilo rojenih v su\xc5\xbeenjstvu, ampak so bili svobodnjaki, ki so jih dru\xc5\xbeine zaradi nakopi\xc4\x8denih dolgov ali drugih razlogov prodale v su\xc5\xbeenjstvo. Presenetljiva zna\xc4\x8dilnost tega obdobja je, da so su\xc5\xbenji lahko imeli zasebno lastnino, s katero so si lahko kupili svobodo. Ob\xc5\xa1irni dokumenti podrobno opisujejo pogodbe med su\xc5\xbenji in njihovimi lastniki za njihovo osvoboditev.\n_START_SECTION_\nKnji\xc5\xbeevnost\n_START_PARAGRAPH_\nV obdobju Tretje urske dinastije je bogato cvetela knji\xc5\xbeevnost v sumerskem jeziku. Izraz\xc2\xa0\xc2\xbbsumerski preporod\xc2\xab\xc2\xa0za opis tega obdobja je lahko zavajajo\xc4\x8d, ker ni nobenega arheolo\xc5\xa1kega dokaza o predhodnem obdobju upadanja. Sumer\xc5\xa1\xc4\x8dina je dobila druga\xc4\x8dno vlogo. Kot pogovorni jezik se je za\xc4\x8dela uporabljati semitska akad\xc5\xa1\xc4\x8dina, sumer\xc5\xa1\xc4\x8dina pa je \xc5\xa1e naprej prevladovala v knji\xc5\xbeevnosti in dr\xc5\xbeavni upravi. Vladni uradniki so se u\xc4\x8dili pisati v posebnih \xc5\xa1olah, v katerih se je uporabljala izklju\xc4\x8dno sumerska literatura._NEWLINE_Nekateri znanstveniki so prepri\xc4\x8dani, da je bil uru\xc5\xa1ki Ep o Gilgame\xc5\xa1u napisan v tem obdobju v klasi\xc4\x8dni sumerski obliki. Urski vladarji so posku\xc5\xa1ali vzpostaviti vezi s prvimi uru\xc5\xa1kimi vladarji s trditvijo, da so njihovi daljni sorodniki. Pogosto so trdili, da sta Gilgame\xc5\xa1eva star\xc5\xa1a Ninsun in Lugalbanda tudi njihova, verjetno zato, da bi vzbudili primerjavo z epskim junakom._NEWLINE_Drugo besedilo iz tega obdobja, znano kot Ur-Nammujeva smrt, vsebuje prizore iz podzemlja, v katerih Ur-Nammu zasipa \xc2\xbbsvojega brata Gilgame\xc5\xa1a\xc2\xab z darili.'